b'\n_START_ARTICLE_\nElisabeth af Rusland\n_START_SECTION_\nBiografi\n_START_PARAGRAPH_\nElisabeth var et begavet barn, men hendes opdragelse var ufuldkommen og planl\xc3\xb8s. Hun havde hele livet sv\xc3\xa6rt ved b\xc3\xa5de at _NEWLINE_l\xc3\xa6se og skrive. _NEWLINE_Elisabeth tog magten ved et statskup i 1741, hvor hun afsatte barnekejseren Ivan 6. af Rusland. Hun svor da, at hun aldrig ville underskrive en d\xc3\xb8dsdom og holdt l\xc3\xb8ftet._NEWLINE_Hun involverede Rusland i den \xc3\x98strigske Arvef\xc3\xb8lgekrig (1740 \xe2\x80\x93 1748) og Den Preussiske Syv\xc3\xa5rskrig (1756 \xe2\x80\x93 1763). Hendes indenrigspolitik tillod adelen at udnytte dens lokale magt og \xc3\xb8ge indtjeningen ved at neds\xc3\xa6tte dens forpligtelser over for staten. Hun var st\xc3\xa6rkt p\xc3\xa5virket af Frankrig: nydelsessyg, optaget af baller, jagt og toiletter (hun bar aldrig den samme balkjole to gange og efterlod ved sin d\xc3\xb8d 15.000 kjoler og to kufferter med silkestr\xc3\xb8mper). Hun var ikke s\xc3\xa6rlig interesseret i regeringsanliggender. Dog skabte hendes modvilje mod henrettelser og tyske embedsm\xc3\xa6nd samt Lomonosovs oprettelse af Moskvas Universitet og Shuvalovs grundl\xc3\xa6ggelse af Sankt Petersborgs Kunstakademi velvilje for hende._NEWLINE_Elisabeth blev hverken lovformeligt gift eller fik b\xc3\xb8rn. I stedet hentede hun sin s\xc3\xb8sters s\xc3\xb8n den senere Peter 3. til Rusland.'